
NR. SC2022-3977/18.02.2022
REFERAT DE APROBARE A PROIECTULUI DE HOTĂRÂRE 
privind  aprobarea încheierii unui Acord de colaborare între Municipiul Timișoara și  Asociația ECOTIC  în vederea colectării deșeurilor de baterii și acumulatori portabili (DBA)
În conformitate cu prevedrile  OUG nr.92/2021 privind regimul deșeurilor, care transpune în legislația națională Directiva 2008/98/CE a Parlamentului European și a Consiliului din 19 nov. 2008 privind deșeurile și de abrogare a anumitor directive și OUG 5/2015 privind deșeurile de echipamente electrice și electronice, care transpune în legislația națională Directiva 2012/19/UE a Parlamentului European și a Consiliului din 4 iulie 2012, privind deșeurile de echipamente electrice și electronice (DEE), autoritățile administrației publice locale au obligația  să asigure spaţiile necesare pentru colectarea separată a deşeurilor, dotarea acestora cu containere specifice fiecărui tip de deşeu pentru a oferi populaţiei posibilitatea de a se debarasa, fără plată, de deşeuri de hârtie şi carton, sticlă, metal, materiale plastice, lemn, textile, ambalaje, deşeuri de echipamente electrice şi electronice, deşeuri de baterii şi acumulatori şi deşeuri voluminoase, inclusiv saltele şi mobilă.

Pentru atingerea unui nivel ridicat de colectare separată a DEEE, administrația publică locală oferă cetățenilor posibilitatea de a se debarasa, fără plată, de deşeurile de baterii şi acumulatori, prin colectări periodice, cu operatori desemnați, în conformitate cu prevederile legale mai sus enunțate.
În spiritul acestor reglementări, considerăm că la nivel local, măsuri precum cele amintite pot fi luate, în condiţiile legii, prin intermediul unor politici eficiente aprobate prin acte administrative ale autorităţilor deliberative care să contribuie în mod activ la reducerea impactului negativ asupra mediului.

În acest context, având în vedere atribuţiile Consiliului Local prin care asigură  măsurile necesare implementării și conformării cu prevederile angajamentelor asumate de România în calitate de stat membru al Uniunii Europene în domeniul protecției mediului pentru serviciile furnizate cetățenilor, apreciem colaborarea cu operatori autorizați în vederea preluării gratuite a DEEE de la cetățeni,  ca fiind oportună şi chiar necesară.
Având în vedere cele expuse, supunem spre analiză şi aprobare, în condiţiile legii, proiectul de hotărâre alăturat, proiectul de hotărâre  privind aprobarea încheierii unui Acord  de colaborare între Municipiul Timișoara și  Asociația ECOTIC  în vederea colectării  deșeurilor de baterii și acumulatori portabili (DBA).

